
Városaim sorozat-2023.

Kulcsszavak: Formázott; városképek; aszimmetria; szimbólum; érzelmek
A 4 darab festményből álló, formázott farostra készült sorozat olyan városok felülnézeti látványát ábrázolja, melyekhez személyes és meghatározó kötődéseim vannak. Mindegyik 2023 tavaszán készült, történetük szempontjából a legfontosabb alkotásaimnak tartom őket.
A felülnézeti képek elkészítéséhez a Google Maps-et használtam segítségül, azon belül is az alap és műholdas nézeteket. A farostok széleit a városhatárokkal egyenlően formáztam (illetve figyelembe véve a várost körülvevő környezeti tényezőket), így teljesen aszimmetrikus festmények születtek.
A térképekhez hasonlóan mind a négy mű rendkívül élénk és részletgazdag, mely leginkább a felületjátékoknak és a színhatásoknak köszönhető. Az előbbihez akriltömítő pasztát használtam, igyekezve minden városnál más jellegzetességet kiemelni. A sorozat egészét a szimbólumok uralják, többek között az egyik, hogy a színhasználatomat igyekeztem a színek jelentésének megfelelően alkalmazni, így alkotva mindegyik képnek egy-egy saját színpalettát.
Nade miért városképek? 2023 első felében rengeteg nehéz változás következett be az életemben. A folyamatos feszültség és stressz uralta a mindennapjaimat. Ezért döntöttem úgy, hogy olyan témát választok magamnak, mellyel feldolgozhatom a traumáimat, kiadhatok magamból minden érzelmet, melyek folyamatosan kavarogtak bennem. A 4 festmény 4 várost jelöl, elnevezésük pedig az irányítószámaikból ered. Mindegyikhez tartozik egy történet, hogy miért is olyan fontosak számomra, illetve a saját utam keresését jelképezik, nemcsak a művészeti tevékenységeben, hanem az életemben is.
A Városaim című sorozatom – ahogy fentebb már írtam - különböző méretű formázott farostokra készültek, felülnézeti városok képei, akril festékkel festve. A képek aszimmetrikusak, felületjátékokban és jelképekben gazdagok. A sorozat jelenti több korszak lezárását, új, ismeretlen utak megnyílását. Ez a sorozat a saját utam keresésének a művészi megnyilvánulása, és egyben a bizonytalanság és változások elfogadásának a folyamata, ahol mindegyik kép egy-egy állomás. Reményeim szerint azoknak, akik nézik őket, inspirációt és üzenetet hordoznak arról, hogyan lehet átformálni a nehézségeket és a változásokat művészi kifejezéssé és alkotói energiává.



